טטיאנה מזרסקי

טטיאנה (טניה) מזרסקי (ברוסית: Татьяна (Таня) Мазарская; נולדה ב-8 בספטמבר 1976) היא פוליטיקאית המכהנת כחברת הכנסת מטעם סיעת יש עתיד בראשות יאיר לפיד. בשנים 2018–2021 הייתה סגנית וממלאת-מקום ראש עיריית כרמיאל.

ביוגרפיה
מזרסקי נולדה בברית המועצות. בשנת 1993, בעודה בת 17, עלתה לישראל לבדה במסגרת עליית הנוער. הוריה עלו לישראל כחמש שנים לאחר מכן, בשנת 1998. השלימה תואר ראשון ושני בהיסטוריה של עם ישראל מאוניברסיטת חיפה.

מאז 2003 גרה בכרמיאל. בשנים 2004–2008 עבדה בסוכנות היהודית כרכזת תוכניות. משנת 2012 ניהלה את לאומית שירותי בריאות בכרמיאל וקיבלה תעודות הוקרה על ניהול מקצועי ומוצלח. בתחילת שנת 2016 הקימה מערך מתנדבים לעזרה לניצולי שואה וקשישים בודדים. באותה שנה נבחרה מזרסקי כאחת מ-50 פעילים של השנה על ידי מחקר חברתי קהילתי של ידיעות אחרונות. נבחרה ב-2018 למועצת העיר כרמיאל וכיהנה כסגנית וממלאת מקום ראש העיר. ב-16 ביוני 2021 התחילה את כהונתה כחברת כנסת מטעם סיעת יש עתיד.

בשלוש מערכות הבחירות שבהן התמודדה יש עתיד במסגרת רשימת כחול לבן (2019–2020) שובצה מזרסקי במקומות הסמליים 80, 74 ולבסוף 69 (הרשימה זכתה ב-35 מנדטים בבחירות הראשונות מבין אלה וב-33 בשתי מערכות הבחירות הבאות). בבחירות לכנסת העשרים וארבע הוצבה במקום ה־18 של רשימת יש עתיד, שזכתה ב-17 מנדטים. עם זאת, לאחר כניסתה של יש עתיד לממשלת ישראל השלושים ושש והפסקת חברותו בכנסת של יואל רזבוזוב במסגרת החוק הנורווגי, מזרסקי החלה לכהן כחברת הכנסת העשרים וארבע.

לקראת הבחירות לכנסת העשרים וחמש הוצבה במקום ה-19 ברשימת יש עתיד. המפלגה זכתה ב-24 מנדטים ומזרסקי שבה והייתה לחברת כנסת, והתמקדה בפעילותה הפרלמנטרית בעיקר בתחומי הבריאות, הרווחה והחברה. היא יזמה את יום ההוקרה לאחים ולאחיות וקידמה חקיקה והסדרה מקצועית בתחום הסיעוד, פעלה לשיפור מעמד הסטודנטים לרפואה בארץ ובחו"ל, יזמה הכנסת תרופות חדשות לסל והביאה להקמת יחידה לטיפול בתאי לחץ בצפת. במקביל קידמה הקלות ברישוי לאנשי רפואה עולים, הגדלת קצבאות לניצולי שואה, עדכון קריטריוני תווי המזון ותיקון חקיקה בתחום התקשורת. 

בשנת 2025, הקימה מזרסקי חמ"ל אזרחי לסיוע לישראלים שנתקעו בחו"ל במבצע עם כלביא. בכנסת שימשה כחברה בוועדת הבריאות, בוועדת העלייה, הקליטה והתפוצות, בוועדה המיוחדת לחיזוק ופיתוח הנגב והגליל, ובוועדה המיוחדת לטיפול בשורדי השואה. לצד זאת היא משמשת בתפקיד ראשת קבוצות הידידות הפרלמנטריות ישראל–אוזבקיסטן וישראל–פינלנד.

מזרסקי הקימה ומכהנת כיושבת ראש של מספר שדולות: השדולה לצמצום פערים בבריאות בין הפריפריה למרכז, השדולה למניעה אכיפה וקידום מנגנוני יישום במאבק נגד שחיתות, השדולה למען בני משפחה מטפלים, השדולה לקידום תוכנית נעל"ה ובוגריה, השדולה למאבק בעושק קשישים, השדולה לזכויותיהם של יוצאים ויוצאות בשאלה, השדולה לקידום ופיתוח הגליל, השדולה למען בריאות הנפש ומניעת אובדנות, השדולה למען מפוני שבעה באוקטובר, השדולה למען צעירים המחלימים מסרטן.

מזרסקי בשדולה לקידום חיפה והצפון, השדולה לענייני פנים והסדרת מעמדם של יוצאי ברית המועצות לשעבר שלא עונים להגדרת חוק השבות במדינת ישראל, השדולה למען בתי החולים הציבוריים, השדולה להעצמת נשות הפריפריה והשדולה למען מדענים חוזרים.

 חיים אישיים 
גרושה ואם לבן. מתגוררת בכרמיאל.

קישורים חיצוניים

 טטיאנה מזרסקי, באתר ערוץ כנסת
 איימי מקס הנדלר, הכירו את ממלאת מקום ראש העיר - טניה מזרסקי, באתר כרמיאל, 26 בדצמבר 2018

 הערות שוליים 

קטגוריה:חברות הכנסת מטעם יש עתיד
קטגוריה:בוגרות אוניברסיטת חיפה
קטגוריה:עולות בעליית הנוער
קטגוריה:עולות בשנות ה-1990
קטגוריה:כרמיאל: חברי הכנסת
קטגוריה:חברות מועצה ברשויות מקומיות בישראל
קטגוריה:עובדי הסוכנות היהודית
קטגוריה:ישראליות ילידות ברית המועצות
קטגוריה:ישראלים ילידי ברית המועצות
קטגוריה:בוגרי אוניברסיטת חיפה
קטגוריה:עולים בעליית הנוער
קטגוריה:מנהלות ישראליות
קטגוריה:מנהלים ישראלים
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:חברות הכנסת העשרים וחמש
קטגוריה:חברי הכנסת העשרים וארבע: חברי כנסת מכהנים במסגרת החוק הנורווגי
קטגוריה:חברי מועצה ברשויות מקומיות בישראל
קטגוריה:ישראליות שנולדו ב-1976
קטגוריה:ישראלים שנולדו ב-1976